برکتلی بویونباغی
اکبر حمیدی علیار
اللری قوینوندا دورموشدو، هوروت-هوروت مجلیسی سوزوردو، حضرت پیغمبر (ص) صحابهلری ایله صحبتده ایدی، آغاسی «عماری-یاسر» ده پیغمبرین قوللوغوندایدی، ایچیندن عاغلیناسیغماز سؤزلر کئچیردی، -قوللوقدان آزاد اولاجاغیم گونلری گؤرهجهیم گؤرهسن، ایلاهی!-اؤز-اؤزونه دئییردی. قاپینین دؤیولمهسی ایله ایچ دونیاسیندان آیریلدی. بیر جیریق-جیندیر گئییملی عرب ایچهری گیردی، پیغمبری (ص) تانییرمیش کیمی، دوز گلدی او حضرتین اؤنونده –رجا ائدیرم افندیم- دئدی.
حضرت پیغمبر (ص) –سنه یاردیمیم نه اولا بیلر؟- سوردو،
-آجام، چیلپاغام- دئدی،
-بلال! گل بونو گؤتور قیزیم فاطمهنین یانینا- بویوردو حضرت.
بلال عربی آپاردی خانیمین قوللوغونا، «سهل» یئنه ده اؤز ایچینه قاپیلدی... بلال اولایی خانیما دانیشدی، فاطمه زهرا (س) بوینونداکی گوموش بویونباغینی آچیب عربه باغیشلادی، عرب، بلال ایلا بیرلیکده یئنه پیغمبرین حضورونا قاییتدی و فاطمهنین (س) اونا باغیشلادیغی بویونباغینی ساتماق ایستهدییینی سؤیلهدی.
سهل هله ده بایاقکی سایاق، آغاسی عمارین یانیندا فیکره دالمیش دایانمیشدی، عمار عربه -–او بویونباغی من آلیرام، دیهرینی سؤیله!- دئدی،
عرب –بیر وعدهلیک یئمک، بیر گئییملیک پالتار و ائویمه دؤنمک اوچون بیر دینار پول!- دئدی،
عمار گلومسهیرک بویونباغینی آلدی و سهله –گئت ائودن بیر دست پالتار بیر ده اولان یئمکدن گتیر- دئدی، سهل بیرداها اؤزونه گلدی، قاچاراق گئدیب تاپشیریغی یئرینه یئتیردی، عمار او پالتاری، یئمهیی، اؤز مینیکمالینی و اوستهلیک 20 دینار دا پول عربه وئریب اونو یولا سالدی. سونرا جیبیندن چیخاردیغی عطیرله بویونباغینی عطیرلهدی و اوزونو سهمه توتاراق –سهم! گل بو بویونباغینی آپار وئر حضرت فاطمهیه اؤزون ده اونون قوللوغوندا اول، من سنی بو بویونباغی ایله او حضرته هدیه ائدیرم!-دئدی سهمه، سهم اینانار-اینانماز،سئوینجک تشکرونو بیلدیریب بویونباغی الینده خانیمین ائوینه دؤندو و اولایی دانیشدی. خانیم بویونباغینی آلدی و – بو منیم، سنی ده تانری یولوندا آزاد ائدیر سربست بوراخیرام، سهم!- بویوردو.
سهمه سانکی دونیانی باغیشلامیشدیلار، رؤیالاری چین اولوردو! خانیما منتدارلیغینی سؤیلهیرک گولومسهدی و بویونباغینا اشاره ایله دئدی:
عجب برکتلی بویونباغیایمیش! آجی دویوردو، چیلپاغی اؤرتدو، یوخسولو وارلاندیردی، قولو آزاد ائتدی، سوندا دا اؤز اییهسینه قاییتدی!..
منبع: دو هفته نامه «دنیز»، شماره 51 مورخ 93/02/07
«علیار یوسفلو»دان بیر شعر:
قدرتلی شاعر مرحوم «علیار یوسفلو» (علی یف) 1929-جو ایلده نخجوانین شرور رایونونون پسیان کندینده آنادان اولوب. باکیدا آذربایجان دولت تربیت معلم دانشگاهینی، مسکودا ایسه ماکسیم قورکی آدینا دونیا ادبیاتی دانشکده سینی بیتیریب. نخجوان و گنجه تئاترلاریندا 5 درام اثری تماشایا قویولوب.ع. یوسفلونون باکیدا و مسکودا 6 شعر کتابی نشر اولونوب.او بیرینجی آدربایجانلی شاعر ایدی کی، سووئت دؤورنده شعر کتابی مسکودا چاپ اولدو. علیار یوسفلو 1993-جو ایلده وفات ائدیب. آشاغیداکی شعر اونون گؤزل شعرلریندن بیری دیر:
آستا سور قاتاری
نخجوان داغلاری باشلاندی آرتیق
قالدی آرخامیزدا شیش تپه لری.
لای-لای، دیدیک- دیدیک قایالار چاپیق
باخیر ذیروه لردن اوخلارین یئری.
آستا سور قاتاری قارداش بو یئردن
دؤیوش میدانینا باخماق گرکدیر.
ائله سرنشین وار بو«موزه لردن»
بلکه بیر ده گلیب کئچمه یه جکدیر.
توفانا چئوریلیب بورادا کولک
قوشلار گؤیدن یئره قاناد سالیبدیر.
داغلارین باشیندا اوینایان شیمشک
قلینجلار آغزیندان آلوو آلیبدیر.
بیر هایا مین یئردن های وئرن سسلر
نیزه لی داشلارین نعره سسی دیر!
دؤشده هیکل اولان شادارا سنگر
دؤنمز اوغوللارین تونج سینه سی دیر.
سؤنوب ظالملرین بوردا آرزوسو
گؤزونده دونیایا ظلمت چؤکوبدور
نئچه غصبکارین «غالب اوردوسو»
بوردا سیلاحینی یئره تؤکوبدور.
بورا باش قالدیران بوردا باش اگیب
آلوو سئل اولوب بو تورپاق چاغلار.
دوشمنه یانیندان جیغیر وئرمه ییب
سنه سینه سیندن یول وئرن داغلار.
آستا سور قاتاری قارداش بو یئردن
دؤیوش میدانینا باخماق گرکدیر.
ائله سرنشین وار بو موزه لردن
بلکه هئچ بیر داها کئچمه یه جکدیر.
منبع: «دنیز» هفته نامه سی، شماره 47 - نشر تاریخی 12 اسفند 1392؛ اورمیه
شعر و شاعر
ولی قاراخان – نخجوان
«قاراخان» تخلصی ایله تانینان نخجوانلی شاعر ولی ولی یِف 1955 – جی ایلده نخجوان مختار جمهوریتی نین بابک رایونوندا یئرله شن قاراچوغ کندینده آنادان اولموش، 1981 ده دیل و ادبیات فاکولته (دانشکده) سینی بیتیریب، معلم لیک له اؤز ملتینه خدمت ائدیبدیر. او 1996 – جی ایلده نخجواندا تشکیل ائدیلن اهل بیت شعر مجلسی نین بیرینجی عضوو اولموشدور. ولی معلم دن ایندیه دک - ایران و آذربایجان دؤور مطبوعاتیندا شعرلری نشر اولماقدان علاوه - ایکی شعر کتابی چاپ ائدیلیبدیر:
1- یانیر یئر کوره سی آنا ناله سیندن
2- الهی حفظ ائیله سن بو ملتی
بوندان اول ( 26/9/91) ولی معلم دن ایکی شعر ( «کربلاده» باشلیغی آلتیندا)بو وبلاگدا و همچنین دنیزنیوز سایتیندا ( www.daniznews.ir ) گتیرمیشیک. بورادا اونون مارش آدلی شعرینی اوخویوروق:
مارش
هامیمیز ایگید، هامیمیز اریک
وطنه صادق، مرد عسگرلریک
هایدی دؤیوشه اوغورلار اولسون
میدان بدنله، باشلارلا دولسون
غضبیم بولود، نفرتیم شیمشک
گؤتور سلاحی، گئدک دؤیوشک
انتظار چکیر شوشا کلبجر
یانیب کول اولار، گئتمه سک اگر
انتقام دئییر معصوم خوجالی
سینه مدن توستو، آهلار اوجالیر
قلبیم سوسایب، قان ایسته ییر، قان
حساب گونوندور، گون آذربایجان!
منبع: دنیز هفته نامه سی، 27 نؤمره - نشر تاریخی 18/10/91 - اورمیا
اینانما
شاعر: محمد آتاکیشی زاده (آراز)
گل اینانما هر سؤز دئین آلینا
باخما یولسوزلارین ظاهر حالینا
آلدانما دونیایا، دونیا مالینا
گئدرگی دیر یولداش اولماز سن ایله
سلیمان تک گئدر قالماز سن ایله.
پایین الله وئریب گؤر نه گؤزلسن
سن صاحب بو نعمت ازلسن
گؤزللر سلطانی شیرین غزلسن
یوسیف کیمی تورا دوشمه فعل ایله
دوشرسن زیندانا یئددی ایل ایله.
باخانلار بس دئییر من بی نوایم
فقیرلر حالینا من بیر دوایم
یوخسوللار باشیندا بؤیوک هوایم
بونا دا راضی یم، باشیمدان آرتیق
آرازام تانری یا محبّتیم چوخ.
منبع: دو هفته نامه دنیز، شماره 11- مورخ 22/ 12/ 90
غزل
علی همای پناه
سن سیز دؤزوم باخیر یئنه بوم - بوش اوتاقلارا
سس سیز قارانقولوقدا کی سونسوز چیراقلارا
باشلا یاواش یاواش اوخو یام یاش کاغیذلاری
گؤ یاشلاریم یازان غزلی آغ واراقلارا
شأنلیک ده بوخجاسین ائله بیل باغلاییب گئدیر
یوخ بیر نفر گولوش وئره هردن دوداقلارا
یاددان چیخیب ایشیق دادی دیلسیزآغیزسیزیخ
بیزدن سالام یئتیر ساری ساچلی شافاق لارا
ساخلا یادیندا ساخلا کی دوشمز پاییزلارین
هئچ واخت آیاقی بارلی - باهارلی بوداقلارا
کؤچدون اوزاقلارا...هله لیک ایزلرین قالیب
چوخ پیس گیجیک چکیر اورییم او اوزاقلارا
منبع: دو هفته نامه «دنیز»، شماره 11- مورخ 22/ 12/90
urd_Arab pes_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab snd_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab pes_Arab azb_Arab azb_Arab pes_Arab azb_Arab azb_Arab azb_Arab azb_Arab pes_Arab snd_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab